UZNESENIE SÚDU PRVÉHO STUPŇA (piata komora)
z 5. marca 2007
Vec T‑455/04
Derya Beyatli a Armagan Candan
proti
Komisii Európskych spoločenstiev
„Úradníci – Verejné výberové konanie – Oznámenie o výberovom konaní – Lehoty – Sťažnosť – Neprípustnosť“
Predmet: Žaloba, ktorej predmetom je návrh na zrušenie rozhodnutia predsedu výberovej komisie verejného výberového konania EPSO/A/1/03
z 5. mája 2004, ktorým bolo žalobcom oznámené, že neuspeli na písomných skúškach
Rozhodnutie: Žaloba sa zamieta ako neprípustná. Každý z účastníkov konania znáša svoje vlastné trovy konania.
Abstrakt
Úradníci – Žaloba – Predchádzajúca administratívna sťažnosť – Pojem
(Služobný poriadok úradníkov, článok 90 ods. 2; rozhodnutie Európskeho parlamentu, Rady, Komisie, Súdneho dvora, Dvora audítorov,
Hospodárskeho a sociálneho výboru, Výboru regiónov a Európskeho ombudsmana 2002/620, článok 4)
List uchádzača, ktorý neuspel na skúškach medziinštitucionálneho výberového konania organizovaného Úradom pre výber pracovníkov
Európskych spoločenstiev (EPSO), adresovaný výlučne vedúcemu zastúpenia Komisie v členskom štáte uchádzača, v ktorom vo všeobecnosti
poukázal na jazykovú diskrimináciu, ktorej obeťou sa stali niektorí uchádzači, a vyjadril presvedčenie, že Európska únia podnikne
nevyhnutné kroky na účely vyriešenia tohto problému, ale bez toho, aby formuloval presný návrh týkajúci sa rozhodnutia výberovej
komisie, sa nemôže kvalifikovať ako sťažnosť v zmysle článku 90 ods. 2 služobného poriadku. Taký list, ktorý nie je dostatočne
presný na to, aby administratíva mohla vyvodiť, že jej bola podaná sťažnosť, predstavuje politické úsilie uchádzača s cieľom,
aby Európska únia prijala nevyhnutné opatrenia na ukončenie údajnej diskriminácie.
Skutočnosť, že taký list, pokiaľ by mal byť považovaný za sťažnosť, mal byť podľa článku 4 rozhodnutia 2002/620 o založení
Úradu pre výber pracovníkov Európskych spoločenstiev adresovaný tomuto úradu, mohol vedúci zastúpenia Komisie postúpiť na
tento úrad, nie je relevantná na jeho kvalifikovanie, ktoré závisí od jeho obsahu, a nie od toho, či ho jeho adresát prípadne
postúpi iným osobám alebo orgánom.
(pozri body 45, 46, 48, 50 a 58)
Odkaz: Súdny dvor, 29. júna 2000, Politi/Fondation européenne pour la formation, C‑154/99 P, Zb. s. I‑509, bod 16